आसाम हादरसायाव थागिबि सुबुंफोरा गिदिर खैफोदाव गोग्लैनो थांगासिनो दं होननानै सानखांनाय फैदों। मानोना आसाम हादरसायाव सुबुं अनजिमाया सानफ्रोमबो बांगासिनो दं। थारैनो हादरसायाव माखासे जिल्लाफोराव सुबुं अनजिमाया जेरैबादि बांनो हमदोंदि सानसे समाव आसामनि थागिबि सुबुंफोरखौ मनग्लाबनो हागौ ! फोरमाय नांगोनदि हादरसायाव थांनाय 2011 मायथायनि सुबुं सानखो बादिब्ला आसामनि सुबुं अनजिमाया थाम कौटि जिनै लाख। दिनैनि समाव बि सुबुं अनजिमाया थाम कौटि बाजिबा लाखसिम बांदों। बिदिनो थांनाय जि बोसोराव हादरसायाव सुबुं अनजिमाया बांदों ब्रैजिथामसो लाख। बे सुबुं अनजिमानि गेजेराव बांसिन बांदों आफां आसामाव मुसलमान सुबुंफोरा। दासिम मिरु सोरखारा फोसावनाय बादियै हादरसायाव हिन्दु सुबुंफोरनि बांनाय जौखोन्दोआ 1.6. गुबुन फारसे मुसलमान सुबुंफोरनि गेजेराव बि जौखोन्दोया 2.4. सरासनस्रायै हादरसायाव सुबुं अनजिमा बांनायनि जौखोन्दोया 1.9. बिनिफ्रायनो रोखा जानो हादोंदि हादरसायाव मुसलमान सुबुंफोरनि अनजिमाया हिन्दु सुबुंफोरनिख्रुइ बांसिन बांगासिनो दं। गुबुन फारसे सुबुं सानखोनि फोरमायथाय बादियै आसामाव सुबुं अनजिमा बांनायजों लोगोसे हिन्दु सुबुंफोरनि अनजिमाया खमायनो हमदों। फोरमायथाय बादियै 1971 मायथायाव आसामाव हिन्दुफोरा 72.5 जौखोन्दोमोन। गुबुन फारसे 2011 मायथायाव अनजिमा जायो 61.45 जौखोन्दो । बिदिनो 1971 मायथायाव मुसलमान सुबुंफोरा 24.56 जौखोन्दोमोनब्लाबो 2011 मायथायाव बे अनजिमाया 34.22 जौखोन्दोसिम बांनो हमदों। दा गिदिर बाथ्राया जाबायदि हादरसानि सुबुं अनजिमा बांनायनि बेलायाव गोबाव सम नायबिजिरनायनि उनाव बिसोर फोरमायनाय बादिब्ला 2021 मायथायाव आसामाव मुसलमाननि सुबुं अनजिमाया 38 जौखोन्दोसिम बांनो हागौ ! ओजों 2001 मायथायाव आसामाव मुसलमान सुबुं अनजिमा थानाय जिल्लाफोरा मोनबामोनब्लाबो 2011 मायथायनि सुबुं सानखोयाव मोनगु जिल्लासिम बांहैबाय। फैगोन समफोराव बि अनजिमाखौ बांगोनखौ नुहुरो। गोसो होथावनादि सुबुं अनजिमा बांनायनि थाखाय हादरसानि थागिबि सुबुंफोरनि आखायनिफ्राय मोनसेनि उनाव मोनसे बिधान सभा बियाब आरो लक सभा बियाबफोरा गोमानो हमगासिनो दं। बे समाव मोन 27 बिधान सभा बियाबाव मुसलमान सुबुंफोरनि अनजिमाया बारा। गुबुन फारसे खमथारब्लाबो मोन जि बिधान सभा बियाबफोराव मुसलमान सुबुंफोरनि अनजिमाया बांनो थांगासिनो थानाया साननो गोनां जादों। नुनायाव सानजा बंगयारि सुबुंफोरनि थाग्रा गाहाइ थावनिफोराव साननो हायै बादि बांनो हमदों सुबुंफोरा। 2016 मायथायनि बिधान सभा बिसायख’थि समाव फोसाव जानाय भटनि फारिलायाव नोजोर होब्लानो बे बाथ्राखौ रोखा हमदांनो हागोन। गांनैबो भटार फारिलायखौ आनजाद खालामब्ला नुनो मोनोदि मानकासार बियाबाव बोसोरबायाव 24 जौखोन्दो, जनिया बियाबाव 22.21 जौखोन्दो, खोला सालमारा बियाबाव 20.21 जौखोन्दो, धिं बियाबाव 22.85 जौखोन्दो, रुपहिहाट बियाबाव 20.94 जौखोन्दो, दलगाव बियाबाव 22.18 जौखोन्दो, नाउबैसा बियाबाव 23.04 जौखोन्दो भटारफोरा बांनो हमदों। बेरा फारसे आसामनि थागिबि सुबुंफोर थानाय माजुलि बियाबाव 15.28 जौखोन्दो, सिदलि बियाबाव 8.01 जौखोन्दो, थाउरा बियाबाव 15.65 जौखोन्दो भटारफोरा बांदों। गुबुन फारसे 2019 मायथायनि लक सभानि बिसायख’थिनि आगोल फोसाव जानाय भटार फारिलाय आरो 2021 मायथायनि लक सभानि आगोल फोसावनाय भटार फारिलायखौ नोजोर होब्ला नुयोदि बोसोरनैसोयावनो दलगाव बियाबाव 20 रोजासो, जमुनामुख बियाबाव 15 रोजासो, धिंआव 17 रोजासो, जनियाआव 12 रोजासो, सयगाव बियाबाव 14 रोजासो भटारफोर बांनो हमदों। मोननैल’ बोसोरावनो भटारफोरा जुदि एसेबां बाङोब्ला अब्ला सुबुं अनजिमाया बेसे बांबावगोन, बेखौ हमनो हाखायो। थारैनो सर ओनसोलफोराव सुबुं अनजिमा बांनायनि आन्दोयाव दं गथ’सा हाबा, गोबां हाबा लानाय आरो गुबुननिफ्राय फैनाय। दिनैसिमबो सर ओनसोलफोराव माखासे सुबुंफोरा साथाम-साब्रैसिम आयजोफोरखौ हाबा लायो। सासे सुबुङानो दाइन-गु गथ’सा थायो। बिसोर उदैनि थाखाय गोसारनो जागायो । सोरखारि हा, ग्रेजिं बायदिफोरखौ दखल खालामो। बिदि थासारियाव सुबुं अनजिमा बांनाया आसामाव गिलु-बालु थासारि सोमजिनायनि लामा लागासिनो थानायखौ नुनो मोनसै। जुदि बिदियै बांलांबाय थायोब्ला अब्ला फैगोन समफोराव हादरसानि थागिबि सुबुंफोरा खम सुबुं अनजिमा जाहैगोन। बिदिनो थागिबि सुबुंफोरा राजखान्थि, रांखान्थि, समाजखान्थिफोरखौ खोमानानै लानांसिगोन नामा ? बिनिखायनो जानो हागौ आसामनि गिबि मन्थ्रि ड० हिमन्त बिश्व शर्माआ थागिबिफोरनि रैखाथिनि थाखाय सुबुं अनजिमा खान्थिखौ बाहायनो गोसो जादों। जाय ओनसोलफोराव सुबुं अनजिमाया बांनो हमदों बेफोर ओनसोलफोराव सोलोंथाइ, सावस्रिखौ लानानै सुबुं सांग्रांथिनि थाखाय सोरखारा गोनां खामानि मावगोन होननानै फोसावदों। गिबि मन्थ्रिआ फोरमायनाय बादिब्ला मोननै आदबजों सुबुं अनजिमाखौ होबथानो थाखाय आखायाव लानाय जागोन। दा बिधान सभायाव आयेन फोसावनानै पन्सायत आरो नोगोर सामलायग्रा बिसायख’थिफोराव जाहाथे सानैनि बारा गथ’ थानाय सुबुंफोरा गेलेनो मोना बिनि सायाव राहा लानाय जादों, सानैनि बारा गथ’ थायोब्ला सोरखारि साख्रि मोनै आरो सानैनि बारा गथ’ थायोब्ला सोरखारनि जायखि-जाया अनसुंथाय मोननायनिफ्राय गोजानाव थानांनाय खान्थि फोसावनाय जादों ! बिदि खालामनायाव जाफुंसार जाब्लासो आसामाव सुबुं अनजिमा बांनाया होबथा जानो हागौ होननानै साननो हायो।